Oficiālais Vēstnesis L 012 , 20/01/1993 Lpp. 0013 - 0014

Speciālizdevums somu valodā: Nodaļa 3 Sējums 48 Lpp. 0011

Speciālizdevums zviedru valodā: Nodaļa 3 Sējums 48 Lpp. 0011



Komisijas Regula (EEK) Nr. 86/93 (1993. gada 19. janvāris) par sīki izstrādātiem noteikumiem Padomes Regulas (EEK) Nr. 2077/92 piemērošanai attiecībā uz starpnozaru organizācijām un nolīgumiem tabakas nozarē EIROPAS KOPIENU KOMISIJA, ņemot vērā Eiropas Ekonomikas kopienas dibināšanas līgumu, ņemot vērā Padomes 1992. gada 30. jūnija Regulu (EEK) Nr. 2077/92 par starpnozaru organizācijām un nolīgumiem tabakas nozarē [1] un jo īpaši tās 12. pantu, tā kā, lai pietiekami labi pārstāvētu reģionu, ko tā aptver, starpnozaru organizācijai jāaptver vismaz viena trešdaļa no katras nozares dalībnieku izaudzētajiem, pārstrādātajiem vai iegādātajiem daudzumiem; tā kā, lai izvairītos no atšķirībām reģionālā līmenī, ja organizācija darbojas vairākos reģionos, tai jāatbilst šai prasībai visos reģionos; tā kā būtu jāparedz, ka tabakas tirdzniecība papildus tabakas tirgotāju uzņēmējdarbībai ietver tiešos tabakas ķīpu pirkumus, ko veic īstie lietotāji; tā kā būtu jānosaka, kāda informācija starpnozaru organizācijām jāsniedz Komisijai gadījumos, ja tā atbild par organizāciju atzīšanu; tā kā atzīšanas anulēšanai kopumā ir jāstājas spēkā brīdī, kad vairs nav ievērotas atzīšanas prasības; tā kā tomēr būtu jābūt iespējai ierobežot šo atpakaļejošo iedarbību, ja apstākļi to attaisno; tā kā būtu jāparedz, ka tajās starpnozaru organizācijās, kas darbojas starpreģionāli, minimālajai pārstāvības pakāpei jābūt tādai pašai kā tai, kas noteikta attiecībā uz reģionālajām starpnozaru organizācijām; tā kā iemaksas, ko piemēro tiem, kas nav organizāciju dalībnieki, saskaņā ar Regulas (EEK) Nr. 2077/92 9. panta 7. punktu vai 10. panta 1. punktu, jānosaka pamatoti un pārbaudāmi; tā kā šajā regulā paredzētie pasākumi saskan ar Tabakas pārvaldības komitejas atzinumu, IR PIEŅĒMUSI ŠO REGULU. 1. pants Regulas (EEK) Nr. 2077/92 3. panta 1. punkta b) apakšpunktā starpnozaru organizāciju uzskata par reprezentatīvu reģionālā līmenī, ja tā pārstāv vismaz vienu trešdaļu no katras šīs organizācijas aptvertās nozares to dalībnieku izaudzētajiem, pārstrādātajiem vai iegādātajiem daudzumiem, kas ir iesaistīti organizācijas darbības aptvertās tabakas vai tabakas šķirņu grupu audzēšanā, apstrādē vai tirdzniecībā. Ja organizācija ir starpreģionāla vai aptver visu Kopienu, tai jāatbilst šīm prasībām katrā no attiecīgajiem reģioniem. Tabakas tirdzniecība ietver tabakas produktu ražošanu. 2. pants Ievērojot Regulas (EEK) Nr. 2077/92 4. pantu, atzīšanas pieteikumus, ko iesniedz starpnozaru organizācijas, kuras darbojas vairākās dalībvalstīs visā šo valstu teritorijā vai tās daļā, vai visā Kopienā, adresē Komisijai, un tiem pievieno dokumentus, kas apliecina: - ka tās veic virkni darbību, kas uzskaitītas minētās regulas 3. pantā, - to darbības ģeogrāfiskās robežas, - ka tās ir izveidotas saskaņā ar dalībvalsts likumdošanu, kura saskan ar Kopienas tiesību aktiem, - ka tās atbilst 1. pantā norādītajām pārstāvības prasībām. Starpnozaru organizācijas nosūta Komisijai visus pārējos dokumentus, kas vajadzīgi, lai noteiktu to darbības jomas. 3. pants Atzīšanas anulēšana, ievērojot Regulas (EEK) Nr. 2077/92 3. panta 3. punktu vai 4. panta 3. punktu, stājas spēkā brīdī, kad vairs netiek pildītas atzīšanas prasības. Tomēr lēmumu anulēt atzīšanu var piemērot ierobežoti atkarībā no atzīšanas anulēšanas iemesliem un notikušajām darbībām. 4. pants Piemērojot Regulas (EEK) Nr. 2077/92 8. panta 1. punkta otro daļu, ja iecerētā paplašināšanās ir starpreģionāla, tad attiecīgajām starpnozaru organizācijām visos attiecīgajos reģionos un visās attiecīgajās nozarēs jāpārstāv vismaz divas trešdaļas no attiecīgajiem audzēšanas un/vai tirdzniecības apjomiem. 5. pants Ja starpnozaru organizācija lūdz, lai individuālām personām vai personu grupām, kas nav šīs organizācijas dalībnieki, saskaņā ar Regulas (EEK) Nr. 2077/92 9. panta 7. punktu vai 10. panta 1. punktu tiktu prasīts veikt iemaksas, tad organizācija attiecīgi dalībvalstij vai Komisijai iesniedz visu informāciju, kas vajadzīga, lai noteiktu maksājamās summas lielumu. Dalībvalsts vai Komisija organizācijā var veikt jebkādu pārbaudi, ko tā uzskata par vajadzīgu. 6. pants Šī regula stājas spēkā septītajā dienā pēc tās publicēšanas Eiropas Kopienu Oficiālajā Vēstnesī. Šī regula uzliek saistības kopumā un ir tieši piemērojama visās dalībvalstīs. Briselē, 1993. gada 19. janvārī Komisijas vārdā — Komisijas loceklis René Steichen [1] OV L 215, 30.7.1992., 80. lpp. --------------------------------------------------